孔子閒居，子張、子貢、言游侍。論及於禮，孔子曰：「居！汝三人者。吾語汝以禮周流無不遍也。」子貢越席而對曰：「敢問如何？」子曰：「敬而不中禮，謂之野；恭而不中禮，謂之給；勇而不中禮，謂之逆。」子曰：「給奪慈仁。」子貢曰：「敢問何以為中禮者？」子曰：「禮乎！夫禮所以制中也。」子貢退。言游進曰：「敢問禮也，領惡而全好者與？」子曰：「然。」子貢問：「何也？」子曰：「郊社之禮，所以仁鬼神也；禘嘗之禮，所以仁昭穆也；饋奠之禮，所以仁死喪也；射饗之禮，所以仁鄉黨也；食饗之禮，所以仁賓客也。明乎郊社之義、禘嘗之禮，治國其如指諸掌而已。是故居家有禮，故長幼辯；以之閨門有禮，故三族和；以之朝廷有禮，故官爵敘；以之田獵有禮，故戎事閑；以之軍旅有禮，故武功成。是以宮室得其度，鼎俎得其象，物得其時，樂得其節，車得其軾，鬼神得其享，喪紀得其哀，辯說得其黨，百官得其體，政事得其施。加於身而措於前，凡眾之動，得其宜也。」言游退。子張進曰：「敢問禮何謂也？」子曰：「禮者，即事之治也。君子有其事，必有其治。治國而無禮，譬猶瞽之無相，倀倀乎何所之？譬終夜有求於幽室之中，非燭何以見？故無禮則手足無所措，耳目無所加，進退揖讓無所制。是以其居處，長幼失其別，閨門三族失其和，朝廷官爵失其序，田獵戎事失其策，軍旅失其勢，宮室失其度，鼎俎失其象，物失其時，樂失其節，車失其軾，鬼神失其饗，喪紀失其哀，辯說失其黨，百官失其體，政事失其施。加於身而措於前，凡眾之動失其宜。如此則無以祖祫四海。」子曰：「慎聽之！汝三人者。吾語汝。猶有九焉，大饗有四焉。苟知此矣，雖在畎畝之中，事之，聖人矣。兩軍相見，揖讓而入，入門懸興；揖讓而升堂，升堂而樂闋；下管象舞，夏籥序興，陳其薦俎，序其禮樂，備其百官，如此而後君子知仁焉。行中規，旋中矩，鑾和中采齊，客出於雍，徹以振羽。是故君子無物而不在於禮焉。入門而金作，示情也；升歌《清廟》，示德也；下管象舞，示事也。古之君子，不必親相與言也，以禮樂相示而已。夫禮者、理也；樂者、節也。無理不動，無節不作。不能詩，於禮謬；不能樂，於禮素；薄於德，於禮虛。」子貢作而問曰：「然則夔其窮與？」子曰：「古之人與？上古之人也。達於禮而不達於樂，謂之素；達於樂而不達於禮，謂之偏。夫夔達於樂不達於禮，是以傳於此名也。古之人也。凡制度在禮，文為在禮，行之其在人也！」三子者、既得聞此論於夫子也，煥若發矇焉。